18. schôdza NR SR - 2.deň - B. popoludní
Dátum: 2011-05-18
Poslanec: Ondruš, Branislav (SMER - SD)
Druh vystúpenia: Vystúpenie v rozprave

16. Vážený pán predseda, vážený pán minister, kolegyne a kolegovia, svojím spôsobom je mi to mimoriadne nepríjemné, ale v podstate musím pokračovať v kritickom duchu, ktorý tu nastolil pán Kaník vo svojom predošlom vystúpení vo vzťahu k tomuto návrhu zákona. Rešpektujem to, že predkladateľ pripravil túto novelu zákona v súvislosti s presunom európskej legislatívy do zákonodarstva Slovenskej republiky a ťažko možno namietať proti takýmto krokom, ktoré sú nielen užitočné, ale aj nevyhnutné. S čím mám však vážny problém, je - podobne ako to povedal pán poslanec Kaník - posilňovanie na prvý pohľad právomoci, predovšetkým však zodpovednosti a rozširovanie práce Národného inšpektorátu práce a jeho zamestnancov, predovšetkým zamestnancov v pozícii inšpektorov. Osobne sa domnievam, že Národný inšpektorát práce nie je dostatočne pripravený na to, aby v plnej miere prebral tie kompetencie, ktoré podľa tohto zákona by prebrať mal, a aby ich vykonával k plnej spokojnosti, aby ich vykonával v dostatočnom rozsahu a aby ich vykonával tak, že výsledkom bude skutočne odhaľovanie čiernej, alebo teda nelegálnej práce na Slovensku. Myslím si to aj preto, lebo minimálne v poslednom pol a trištvrte roku zažíva Národný inšpektorát práce čosi ako genocídu. Nové vedenie Národného inšpektorátu, ktoré nastúpilo v lete, alebo po lete, v lete minulého roka, musím povedať, že prejavuje obrovskú mieru nekompetentnosti vo vzťahu k svojej práci a vo vzťahu k činnosti Národného inšpektorátu práce. Robí konkrétne rozhodnutia, ktoré vážne spochybňujú autoritu Národného inšpektorátu práce ako inštitúcie, ale aj jednotlivých inšpektorov ako ľudí, ako pracovníkov, ktorí sú zodpovední za odhaľovanie nelegálnej práce. Robí rozhodnutia, ktoré zvyšujú vnútornú mieru administrácie, vnútornú mieru byrokracie v činnosti Národného inšpektorátu práce a zaťažuje inšpektorov činnosťou, ktorá im znemožňuje v plnej miere vykonávať to, čo by mali teda odhaľovať nelegálnu prácu. Navyše práve Národný inšpektorát práce v súčasnosti vedie alebo proti Národnému inšpektorátu práce sa v súčasnosti vedie niekoľko súdnych pojednávaní o neplatnosti výpovede, čo je mimoriadne sarkastické, povedal by som, ak práve inštitúcia, ktorá má dohliadať na dodržiavanie zákonov, má problémy s dodržiavaním zákonov a proti tejto organizácii súdy vedú alebo je podaných niekoľko podnetov pre nezákonné výpovede. A dokonca, keďže tieto výpovede dostávali ľudia, ktorí sa zaoberali práve legislatívou alebo boli to právnici na inšpektoráte práce, tak je veľmi pravdepodobné, že inšpektorát v konečnom dôsledku tieto súdne spory prehrá. Nehovoriac o tom, že práve po tom, čo sa niektorí nelegálne prepustení, nezákonne prepustení zamestnanci obrátili na súd, niekoľko výpovedí bolo vzápätí stiahnutých, pretože vedenie si zrazu začalo uvedomovať, ako protizákonne prepustilo niekoľko zamestnancov. Teraz je ale dôležitý predovšetkým ten fakt, že jednotlivé inšpektoráty práce prišli v uplynulom období v priemere o päť inšpektorov na každý inšpektorát, celkovo 42 inšpektorov práce, a ja sa domnievam, že takýto proces na tomto, v tejto inštitúcii nepochybne znižuje schopnosť Národného inšpektorátu práce účinne odhaľovať nelegálnu prácu. Pripájajú sa k tomu aj skutočne nekompetentné, niekedy dokonca smiešne, povedal by som, až neuveriteľné rozhodnutia generálnej riaditeľky Národného inšpektorátu práce, ktoré po prvé významne znižujú vážnosť samotných inšpektorov práce, ale po druhé vytvárajú priame prekážky pre to, aby inšpektori mohli účinne odhaľovať nelegálnu prácu. Poviem vám jeden príklad za všetky. Inšpektori práce napríklad dostali pokyn, aby - keď vykonávajú kontroly za účelom zistiť nelegálnu prácu, boli, navštevovali tie jednotlivé prevádzky - navštevovali jednotlivé podniky oblečení do fosforeskujúci búnd alebo fosforeskujúcich viest s označením Národný inšpektorát práce. Inými slovami, inšpektor práce, ktorý je takýmto spôsobom označený a je viditeľný do dostatočne veľkej vzdialenosti, pričom toto označenie má zmysel a inšpektorát má k dispozícii takéto rozlišovacie bundy alebo takéto rozlišovacie vesty preto, aby ich mohli používať tí inšpektori, ktorí pracujú na cestách, napríklad keď kontrolujú, či šoféri kamiónov dodržiavajú predpisy, tak samozrejme, keď takýto inšpektor práce takto nevhodne oblečený vystúpi z auta a ide kontrolovať dodržiavanie legálnej práce, napríklad v takej prevádzke, akým je predajňa, akým sú potraviny alebo jednoducho menší obchod, tak, samozrejme, už z veľkej vzdialenosti vedúci takéhoto obchodu, ale aj prípadne nelegálne pracujúci v takomto obchode vidia, že sa blíži kontrola z inšpektorátu práce. V momente, ako takto vystrojený inšpektor práce vstupuje do prevádzky, napríklad do obchodu, môžem vás ubezpečiť, že v tom momente sa z nelegálne pracujúceho v pozícii predavača iba niekoľkými krokmi stane legálny návštevník nakupujúci v tomto obchode a v tom momente inšpektor práce nemá absolútne žiadnu šancu zistiť, že tu dochádza k nelegálnemu zamestnávaniu. Uviedol som vám tento príklad preto, lebo som sa k nemu dostal z osobnej výpovede vedúceho takéhoto obchodu, ktorý síce podľa vlastných slov, ja to, samozrejme, neviem skontrolovať, nelegálne nikoho nezamestnáva, ale bol priamym svedkom kontroly inšpektorov z Národného inšpektorátu práce, ktorí boli takto odetí, a skutočne, keďže sa pohyboval po predajni, ešte skôr než títo inšpektori vstúpili do predajne, vďaka ich vestám zistil, že sa blíži kontrola a samozrejme, že mal by, tak ako som povedal, možnosť okamžite v podstate vyhnať spoza pultu alebo prípadne zo skladu nelegálne pracujúcich a inšpektori práce by v takomto momente v tomto obchode nezistili vôbec nič. Nehovoriac už o tom, že považujem naozaj za smiešne a dehonestujúce pre činnosť inšpektorov práce, ak po vykonaní inšpekcie, ktorú mali naplánovanú, ktorá im bola, samozrejme, v rámci plánu práce prikázaná na tom pracovisku, kde vykonávali inšpekciu, ich výkon, teda ich funkcie, ešte príde kontrolovať hovorca Národného inšpektorátu práce, samozrejme, tiež odetý do predmetnej vesty, aby každý vedel, o koho ide. A podnikateľov, ktorí by mali cítiť minimálne rešpekt, ak nie občas aj strach, ak nelegálne zamestnávajú, pri návšteve inšpektora sa tento človek začne vypytovať a začne kontrolovať, či tí inšpektori tam boli, na čo sa vypytovali, čo zisťovali, s akými výsledkami a pod. Je to mimoriadne dehonestujúce a mimoriadne ponižujúce spoločenskú autoritu inšpektora práce a, samozrejme, že aj takýto postup mimoriadne znižuje efektivitu činnosti inšpektorov práce, ktorí by mali odhaľovať nelegálnu prácu. Vážené kolegyne a kolegovia, toto je len jeden z malých príkladov a mohol by som ich naozaj uviesť viac, ako za posledných vyše šesť mesiacov nové vedenie Národného inšpektorátu práce dehonestuje a likviduje činnosť tohto inšpektorátu, tejto inštitúcie, a preto si dovoľujem vysloviť vážne pochybnosti o tom, že presun ďalších povinností a rozšírenie rozsahu práce Národného inšpektorátu práce bude skutočne viesť k lepšiemu a efektívnejšiemu odhaľovaniu nelegálnej práce na Slovensku. Domnievam sa, že ak tento presun bude naďalej spojený s takýmto spôsobom riadenia tohto inšpektorátu, domnievam sa, že nedosiahneme žiadne, vôbec nie želané výsledky, ktoré vedenie rezortu práce očakáva od tejto novely, a práve preto sa domnievam, že vôbec rozhodovať o takýchto kompetenčných zmenách nebude mať v praxi absolútne žiadny význam. Ďakujem vám pekne za pozornosť. (Potlesk.)